He maꞌu ia i a Ietū mai te hare o Kaifā ki te hare o Pirato,
he suerekao rōmano.
I tuꞌu era ko hāhine ꞌana mo ꞌōtea.
Te nuꞌu hūrio,
ꞌo hape ki te rāua haka tere iŋa o ruŋa i te haka maꞌitaki ꞌe ꞌo taꞌe tano mo kai i te kai o te Pakate,
kai uru ki roto.
ꞌO ira a Pirato i eꞌa i vānaŋa ai ꞌi haho ki rā nuꞌu.
He ꞌui:
—¿He aha te hape o te taŋata nei?
He pāhono e rā nuꞌu:
—ꞌĀhani a ia taꞌe he taŋata taparahi-taꞌata,
e ko maꞌu mai e mātou ki a koe.
He kī e Pirato:
—Ka maꞌu e kōrua,
ꞌai ka ture rō hai haka tere iŋa mau ena ꞌā o kōrua.
He pāhono e te nuꞌu ra-rahi hūrio:
—A mātou te hūrio ꞌina he parau mo tiŋaꞌi mo haka mate i te taŋata.
Te meꞌe nei i topa ai ki tano ai te meꞌe kī e Ietū pē hē a ia ka mate era.
He uru ia a Pirato ki roto i te hare,
he kī ki te vaꞌehau mo maꞌu i a Ietū ki muꞌa i a ia,
ꞌe he ꞌui:
—¿He ꞌAriki koe o te hūrio?
He pāhono e Ietū:
—Te meꞌe ena ꞌāꞌau e ꞌui mai ena,
¿he manaꞌu ōꞌou,
ꞌo he manaꞌu o te rua?
He pāhono e Pirato:
—Taꞌe a au he hūrio ki manaꞌu ai i te meꞌe tuꞌu pē nei.
O tuꞌu hau mau ena ꞌā koia ko te kōrua oromatuꞌa ra-rahi i maꞌu mai i a koe ki muꞌa i a au mo ture atu.
¿He aha taꞌa meꞌe i aŋa?
He pāhono e Ietū:
—Tōꞌoku haka tere iŋa taꞌe o te ao nei.
ꞌĀhani o te ao nei,
ko ai ꞌana tāꞌaku taŋata mo moto ki te ŋā hūrio ra-rahi ena mōꞌoku,
ꞌo topa a au ꞌi te rāua rima.
Tōꞌoku haka tere iŋa,
e kī atu ena,
taꞌe o te ao nei.
He ꞌui ia e Pirato:
—¿Ka kī ꞌō he ꞌariki mau ꞌā a koe?
He pāhono e Ietū:
—Nā e koe ko kī ꞌā:
he ꞌariki au.
I oho mai ai ꞌe i poreko ai a au ꞌi te ao nei mo haka ꞌite i te parautiꞌa.
Te nuꞌu taꞌatoꞌa o te parautiꞌa he haka roŋo mai.
He ꞌui e Pirato:
—¿He aha te meꞌe he parautiꞌa?
I oti era te ꞌui i te meꞌe nei,
he eꞌa haka ꞌou a Pirato he vānaŋa ki te hūrio,
he kī:
—Kai ravaꞌa e au e tahi hape o te taŋata nei mo haka ūtuꞌa i a ia.
ꞌE,
nā e ai rō ꞌā te haka tere iŋa o kōrua:
he haka eꞌa i te taŋata puru e tahi ꞌi te ⌊ŋoŋoro o te Pakate⌋.
¿E haŋa rō ꞌā kōrua mo haka eꞌa atu ōꞌoku i te ꞌAriki nei o kōrua o te hūrio?
He ohu atu e te taꞌatoꞌa:
—¡Ko Varavā te meꞌe mo haka eꞌa mai,
taꞌe ko ia!
A Varavā he taŋata taparahi-taꞌata e tahi.